PREDKLADACIA SPRÁVA

Mimoriadne neformálne rokovanie Európskej rady sa konalo dňa 17. septembra 2009 v Bruseli na podnet Švédska ako predsedníckej krajiny. Jeho cieľom bola príprava pozície EÚ na summit G-20 v Pittsburghu 24. – 25. septembra 2009. 

Predstavitelia členských krajín EÚ rokovali najmä o potrebných ďalších opatreniach vo finančnom sektore a o potrebe riešenia otázky financovania v rámci prípravy na Kodanskú konferenciu o zmene klímy. 

V krátkosti prediskutovali aj aktuálny stav procesu ratifikácie Lisabonskej zmluvy a uvítali rozhodnutie Európskeho parlamentu schváliť nomináciu José Manuela Barrosa na post predsedu novej Európskej komisie. 

Výstupom z rokovania je Dohodnutý prístup na summite G-20 a Vyhlásenie k znovuzvoleniu J. M. Barrosa. 

Nasledovný riadny summit EÚ sa uskutoční v dňoch 29. – 30. októbra 2009 v Bruseli. Táto schôdzka na najvyššej úrovni sa o i. vráti k výsledkom summitu G-20 a posúdi ďalší postup EÚ v inštitucionálnej reforme v nadväznosti na referendum v Írsku.